open-index/open-wikipedia-markdown huggingface dataset:
Valkealampi (Juuka)

**Valkealampi** on järvi Juuan kaakkoisosassa. Sen pinta-ala on 47,9 hehtaaria ja se sijaitsee Joensuusta 48 kilometriä pohjoiseen. Etäisyys Juuan keskustasta on 31 kilometriä kaakkoon.

## Maantiede
Valkealammen ulottuvuus kaakosta luoteeseen on noin 1,5 kilometriä. Lahdista karttanimi on vain itärannan Akanlahdella. Noin kolmasosa Valkealammesta on vähintään kuusi metriä syvä. Syvin kohta, lähes kuusitoista metriä, sijaitsee järven eteläosassa. Myös pohjoisessa on lähes yhtä syvä kohta.

Valkealammen saariluku on kaksi. Selkeästi laajin saari on Pässinsaari järven pohjoispuoliskolla. Rannoilla on jonkin verran pientaloja ja kaakossa myös kulttuurimaisemaa. Maantie 15731 kulkee järven eteläpuolitse.

Valkealammen huomattavin tulouoma on kaakosta Likolammelta (131,3 metriä merenpinnan yläpuolella) virtaava Myllyjoki. Järvien välinen etäisyys on noin 200 metriä. Valkealammen luusua sijaitsee pohjoisessa, josta alkaa Salakkajoki, joka virtaa luoteeseen. Sen jälkeen se kääntyy etelään ja laskee Peukolajokena Tuopanjärveen (123,0 metriä mpy).

Valkealammen vesitilavuus on 2&nbsp;416&nbsp;000 kuutiometriä.

Valkealampi (04.863.1.004) kuuluu Peukalojoen valuma-alueeseen (04.863), joka on kolmannen jakovaiheen vesistö Vuoksen vesistössä (04). Toinen jakovaihe on Tuopanjoen valuma-alue (04.86) ja ensimmäinen jakovaihe on Höytiäisen valuma-alue (04.8). Valkealampi on laajin Peukalojoen valuma-alueen 26 järvestä. Sitä seuraa Suuri Harijärvi.

## Lähteet
Cyril Fähndrich

**Cyril Fähndrich** (s. 27. syyskuuta 1999) on sveitsiläinen maastohiihtäjä.

Fähndrich on osallistunut hiihdon maailmanmestaruuskilpailuihin kaksi kertaa: Planican MM-kilpailuissa 2023 hän sijoittui 15 kilometrin vapaalla 42:nneksi ja yhdistelmäkilpailussa 45:nneksi. Hän hiihti myös Sveitsin kahdeksanneksi sijoittuneessa viestijoukkueessa. Trondheimin MM-kilpailuissa 2025 hän hiihti avausosuuden Sveitsin hopeaa saavuttaneessa viestijoukkueessa. 10 kilometrin perinteisen kilpailussa hän oli seitsemäs ja yhdistelmäkilpailussa 48:s.

Maastohiihdon maailmancupissa Fähndrich kilpaili ensimmäisen kerran Davosissa kaudella 2020–2021 sijoittuen vapaan sprintissä 30:nneksi. Seuraavan kerran 30 parhaan joukkoon hän sijoittui kaksi kautta myöhemmin samalla paikkakunnalla oltuaan vapaan sprintissä 23:s ja 20 kilometrin vapaalla 19:s. Kyseisellä kaudella hän sijoittui parhaimmillaan 12:nneksi Oberhofin 10 kilometrin perinteisellä. Kaudella 2023–2024 Fähndrich saavutti ensimmäisen palkintokorokesijoituksena oltuaan Tour de Skillä kolmas Val di Fiemmen 15 kilometrin perinteisen yhteislähtökilpailussa. Kiertueen lopputuloksissa hän sijoittui 13:nneksi.

Nuorten MM-kilpailuissa Fähndrich saavutti Lahdessa 2019 pronssia 30 kilometrin perinteisen yhteislähtökilpailussa.

Myös Fähndrichin sisko Nadine on maajoukkuetason maastohiihtäjä.

## Lähteet
Seipäjärvi

**Seipäjärvi** on ylänköjärvi Sodankylässä. Sen pinta-ala on 93,9 hehtaaria ja se sijaitsee Rovaniemeltä 75 kilometriä pohjoiskoilliseen. Etäisyys Sodankylän keskustasta on 32 kilometriä etelälounaaseen.

## Maantiede
Seipäjärven ulottuvuus kaakosta luoteeseen on noin 3,3 kilometriä. Järven rantaviiva on 9&nbsp;227 metriä pitkä. Järvi on pitkänkapea ja etenkin sen pohjoisosa on matalaa vesialuetta. Syvin kohta, lähes kaksitoista metriä, sijaitsee järven eteläpuoliskolla.

Seipäjärvessä on yksi saari. Se sijaitsee järven eteläosassa. Itäinen ranta on pitkälti kulttuurimaisemaa Seipäjärven kylineen. Seipäjärven eteläpuolella kohoaa Seipävaara yli 300 metrin korkeuteen merenpinnan yläpuolelle. Maantie 19753 kulkee Seipäjärven itäpuolitse.

Seipäjärven merkittävin tulouoma on luoteesta Valkkisjärveltä (240 metriä mpy) virtaava Valkkisoja. Se laskee järven länsirantaan. Järven luusua sijaitsee niinikään länsirannalla. Siitä alkaa etelään virtaava Seipäjoki.

Seipäjärven vesitilavuus on 4&nbsp;181&nbsp;000 kuutiometriä. Järven ekologinen tila on hyvä.

Seipäjärvi (65.770.1.021) kuuluu Seipäjoen valuma-alueeseen (65.77), joka on toisen jakovaiheen vesistö Kemijoen vesistössä (65). Ensimmäinen jakovaihe on Raudanjoen valuma-alue (65.7). Seipäjärvi on laajin Seipäjoen valuma-alueen 26 järvestä. Sitä seuraa Kuusijärvi.

## Lähteet
Schriesheim

**Schriesheim** on kaupunki Baden-Württembergin osavaltion pohjoisosassa Saksassa. Se kuuluu Rein–Neckarin metropolialueeseen. Schriesheimin vanhakaupunki ristikkotaloineen on edustava. Strahlenburgin linnanrauniot ovat 1200-luvulta.

## Maantiede
Schriesheimin etäisyys Heidelbergista on kahdeksan kilometriä pohjoiseen ja Mannheimista 14 kilometriä itään.

## Historia
Schriesheim mainitaan ensi kerran vuonna 764 Ellwangenin luostarin asiakirjassa. Noin vuonna 1250 Strahlenbergin herrat perustivat kaupungin linnoineen, joka seuraavan vuosisadan aikana kasvoi laaksossa sijaitsevan kylän kanssa yhteen. Schriesheim menetti kaupunkioikeudet 1470. Vuonna 1500 Schriesheimista tuli ”Zent Schriesheimin” keskuspaikka. Vuonna 1964 kunta kohotettiin jälleen kaupungiksi ja se juhli 1250-vuotisjuhliaan vuonna 2014.

Altenbach mainitaan ensi kerran 1401 ja Schriesheimiin se liitettiin 1972. Ursenbach puolestaan ilmaantuu aikakirjoihin 1361 ja Schriesheimiin se liitettiin 1973.

## Talous ja liikenne
BWT Wassertechnik toimii vedenkäsittelyjärjestelmien- ja laitteiden alalla. Lisäksi Schriesheim on viinikaupunki. Schriesheim sijaitsee rataosuuden Weinheim–Heidelberg varrella. Bundesautobahn 5 kulkee aivan Schriesheimin länsipuolitse. Bundesstraße 3 kulkee keskustan halki.

## Lähteet

## Aiheesta muualla
*Schriesheim, Baden-Württemberg, Saksa — Sunrise, Sunset, and Daylength
UFC 264

**UFC 264: Poirier vs. McGregor 3** oli vapaaottelutapahtuma, joka järjestettiin 11. heinäkuuta 2021 Las Vegasissa. Tapahtuman pääottelussa nähtiin Dustin Poirierin ja Conor McGregorin kolmas kohtaaminen. Ottelu oli McGregorin uran toistaiseksi viimeinen ottelu. 

## Tulokset

## Lähteet
https://www.ufc.com/event/ufc-264
Koirasaarentie

**Koirasaarentie** () on noin 2,4 kilometriä pitkä katu Helsingin Laajasalossa. Se alkaa itäpäässään Laajasalontien risteyksestä Yliskylän osa-alueelta ja päättyy Kruunuvuorensillalle. Koirasaarentie ja Laajasalontie muodostavat Kruunuvuorenrannan ainoan moottoriliikenneyhteyden pois saarelta. Keväällä 2026 avattava Kruunuvuorensilta avaa jalankulun ja pyöräilyn yhteyden myös länsisuuntaan, ja siihen kuuluva raitiotie kulkee Koirasaarentietä pitkin.

Koirasaarentie välillä Laajasalontie–Henrik Borgströmin tie on alueellista kokoojakatua ja siitä länteen päin paikallista kokoojakatua. Ajokaistoja on yksi suuntaansa, ja lisäksi kadun koko pituudella kulkee yksisuuntaiset pyörätiet tai pyöräkaistat.

Nimensä katu on saanut entisestä Koirasaaresta, joka 1950-luvulla liitettiin maantäytöillä muuhun Laajasaloon öljysataman rakentamisen yhteydessä. Alun perin Koirasaarentie johtikin länsipäässään Koirasaareen, mutta kun Kruununvuorenranta 2010-luvulla kaavoitettiin asuntoalueeksi, alueen katuverkko muuttui täysin ja Koirasaarentien länsipää siirtyi nykyiselle paikalleen.

## Kuvat

Tiedosto:Viistoilmakuva pienlentokoneesta Kaitalahden suunnalta koilliseen - ser093525 - hkm.HKMS000005-km0000nwsj.jpg|Ilmakuva vuodelta 1970. Etualalla kulkee Koirasaarentie.
Tiedosto:Koirasaarentie under construction in Kruunuvuorenranta, Helsinki, Finland, 2016.jpg|Kadunrakennustöitä vuonna 2016.
Tiedosto:Koirasaarentie in December 2024.jpg|Koirasaarentietä Kruunuvuorenrannan rakennetulla alueella.


## Lähteet

## Aiheesta muualla
Hanoin junakatu

**Hanoin junakatu** (, ) on epävirallinen matkailukohde Vietnamin pääkaupunki Hanoissa. Junakatu käsittää osan pohjois-eteläsuuntaista rautatietä, jonka varteen on muodostunut kapea katu ja asutusta. Rautatie on rakennettu 1900-luvun alussa ja kadun rakennukset 1950-luvulla. Matkailukohde junakadusta tuli sen etenkin sosiaalisessa mediassa saaman huomion kautta 2010-luvulla. 

Viranomaiset ovat teoriassa sulkeneet kadun matkailulta turvallisuussyistä, mutta käytännössä kadun varren matkailu ja matkailuun liittyvä ravintolaliiketoiminta on jatkunut.

## Historia ja matkailu

Nykyinen junakatu on perua Vietnamin Ranskan siirtomaakaudella vuonna 1902 rakennetusta Hanoin ja Saigonin (nyk. Hồ Chí Minhin kaupunki) välisestä pohjois-eteläsuuntaisesta rautatiestä. Vuonna 1956 itsenäisen Vietnamin rautatieviranomaiset rakennuttivat rautatiekaistaleen varteen rautatietyöläisille tarkoitettuja matalia asuinrakennuksia. Paikka tunnettiin myöhemmin lähinnä slummina ja katu itsessään sitä halkovaa raidetta lukuun ottamatta muuten täysin tavanomaisena katuna.

Hanoin junakadusta tuli matkailukohde 2010-luvulla sosiaalisen median vaikutuksesta. Paikalle alettiin ensin järjestää valokuvauksen keskittyneitä matkailijoille suunnattuja ohjattuja kierroksia. Matkailijoiden tietoisuus paikasta kasvoi tätä myötä etenkin Instagramin ansiosta. Instagram oli julkaissut videoiden jako-ominaisuuden kesäkuussa 2013 ja vuonna 2014 Travel Channel julkaisi jakson junakadusta ohjelmassa *Tough Trains*. Eräs paikallinen alkoi myydä olutta ja kahvia kadun varrella vuonna 2017 ja tämän menestyessä saman liikeidean omaksuivat monet muut paikalliset. Matkailijoille olennainen osa kokemusta ovat kapean kadun keskellä paikan ohittavat junat. Junien saapuessa usein kahvia tai olutta kadun ravintoloista ostaneet matkailijat joutuvat siirtymään kadun laidalle.

Hanoin junakatu on matkailukohteena täysin epävirallinen ja Hanoin viranomaiset ovat ajoittain pyrkineet sulkemaan paikan turvallisuussyistä. Paikallisia myyjiä on sakotettu ja matkaoppaita on kielletty tuomasta paikalle matkailijoita. Junat junakadulla ovat joutuneet tekemään hätäjarrutuksia raiteilla oleskelevien matkailijoiden takia. Junakatu suljettiin vuonna 2019, mutta matkailijat palasivat paikalle koronaviruspandemian jälkeen.

## Lähteet
Roman Horák (jääkiekkoilija, 1969)

**Roman Horák** (s. 24. syyskuuta 1969 České Budějovice, Tšekkoslovakia) on tšekkiläinen uransa päättänyt jääkiekkoilija.

Horák aloitti ammattiuransa vuonna 1987 HC České Budějovicessa, jossa pelasi puolitoista HK Dukla Trenčínissä vietettyä kautta lukuun ottamatta vuoteen 1995. Vuodesta 1995 vuoteen 1999 hän edusti HC Sparta Prahaa lukuun ottamatta kautta 1997–1998, jolloin pelasi Nürnberg Ice Tigersissa. Kesken kauden 1999–2000 Horák siirtyi HC Havířoviin, josta sen sijaan siirtyi kesken kauden 2000–2001 SM-liigan Porin Ässiin. Viimeisen pääsarjakautensa 2001–2002 hän edusti HC České Budějovicea. Oltuaan pelaamatta kauden 2002–2003 Horák edusti vielä kolme kautta Tšekin kolmannen sarjatason HC Strakonicea.

## Tilastot

## Lähteet
*
Fridolf Rhudin

**Fridolf Rhudin** (10. lokakuuta 1895 Munkfors – 6. maaliskuuta 1935) oli ruotsalainen näyttelijä. Rhudin oli 1930-luvulla Ruotsin tunnetuimpia elokuvatähtiä ja näytteli myös revyissä. Erityisesti hänet muistetaan Kar de Mumman kirjoittamasta monologista ”Den ensamma hunden”.
## Lähteet

## Aiheesta muualla
Douglas Håge

**Oskar Fredrik Douglas Håge** (6. maaliskuuta 1898 Göteborg – 18. marraskuuta 1959 Göteborg) oli ruotsalainen näyttelijä. Hänet tunnettiin erityisesti Fridolf Olssonin roolista *Lille Fridolf* -elokuvissa. Kaikkiaan hän oli mukana noin sadassa elokuvassa, useimmiten sivurooleissa. Håge esiintyi myös Kar de Mumman ja Karl Gerhardin revyissä.
## Lähteet

## Aiheesta muualla
Eva Bysing

**Eva Birgitta Bysing** (synt. **Eriksson**; 6. maaliskuuta 1943 Västerås – 26. syyskuuta 2025 Sollentuna) oli ruotsalainen näyttelijä ja laulaja.

Bysing tuli tunnetuksi *Hylands hörna* -ohjelmassa 1960-luvulla ja näytteli sen jälkeen revyissä. ''Varustamossa'' Bysing näytteli kahdeksan kauden ajan Irma Larssonia.

## Lähteet

## Aiheesta muualla
Olof Widgren

**Johan Olof Pettersson Widgren** (9. kesäkuuta 1907 Tukholma – 6. maaliskuuta 1999 Tukholma) oli ruotsalainen näyttelijä. Hän opiskeli 1920-luvulla kirjallisuushistoriaa ja pohjoismaisia kieliä Tukholman korkeakoulussa ja näytteli opiskelijateatterissa. Vuosina 1928–1931 hän kävi Kuninkaallisen draamateatterin oppilaskoulun ja näytteli sen jälkeen ensin muutaman vuoden Vasateaternissa ennen siirtymistään Dramateniin, missä hän työskenteli vuoteen 1969. Sen jälkeen hän teki vielä eläkeläisenä satunnaisia rooleja eri teattereissa. Widgren näytteli myös elokuvissa ja televisiossa.

Widgrenin tytär Kerstin Widgren, tyttärentytär Helena Bergström ja tyttärentyttärentytär Molly Nutley ovat niin ikään näyttelijöitä.
## Lähteet

## Aiheesta muualla
Anura Kumara Dissanayake

**Anura Kumara Dissanayake** (; s. 24. marraskuuta 1968) on srilankalainen poliitikko. Hän on ollut kansanedustaja yli 20 vuoden ajan, ja syyskuussa 2024 hänet valittiin Sri Lankan presidentiksi. 

Dissanayake on opiskellut fysiikkaa ja lähti mukaan opiskelijapolitiikkaan suunnilleen samaan aikaan, kun Intian ja Sri Lankan välinen sopimus allekirjoitettiin vuonna 1987: tapahtuma, joka johti yhteen Sri Lankan verisimmistä ajanjaksoista. Vuosina 1987–1989 Janatha Vimukti Peramuna (JVP) – marxilainen puolue, johon Dissanayake myöhemmin liittyi läheisesti – johti aseellista kapinaa Sri Lankan hallitusta vastaan. Dissanayake, joka valittiin JVP:n keskuskomiteaan vuonna 1997 ja josta tuli sen johtaja vuonna 2008, on sittemmin pyytänyt anteeksi ryhmän väkivaltaa tänä niin kutsuttuna "terrorin kautena". JVP, jolla on tällä hetkellä vain kolme paikkaa parlamentissa, on osa NPP-koalitiota, jota Dissanayake nyt johtaa.

Dissanayaken ppresidentinvaalikampanjan lupauksiin kuuluvat tiukat korruptionvastaiset toimenpiteet, suuremmat sosiaaliturvajärjestelmät ja lupaus verojen leikkaamisesta. Hänen edeltäjänsä olivat korruptioepäilyjen kohteina, korottivat veroja ja leikkasivat sosiaaliturvaa.

## Lähteet
La Bâtie-Rolland

**La Bâtie-Rolland** () on kunta Ranskassa Drômen departementissa Auvergne-Rhône-Alpesin alueella. Se sijaitsee noin 39 kilometriä Nyonsin kaupungista luoteeseen.

Lordi Lambert Rolland rakensi linnan tälle kukkulalle 1100-luvulla, mistä kylä on saanut nimensä. Kylän talot rakennettiin linnoitusten sisäpuolelle. Vuosisatojen kuluessa linnoituksen yläosa tuhoutui, ja jäljelle jäivät vain linnoitetun alueen sisäpuolella sijaitsevat talot. 1800-luvulla kylän asukkaat purkivat talonsa ja rakensivat ne uudelleen alemmas tasangolle. Nykyään kylä ulottuu Jabronjoen rannalle. Yhdestä linnoituksen vanhasta portista pääsee kulkemaan kukkulan laella olevalle muinaiselle linnoitukselle, jonne on rakennettu 360 asteen panoraamanäköalapaikka.

## Lähteet

## Aiheesta muualla
Manas (Drôme)

**Manas** () on kunta Ranskassa Drômen departementissa Auvergne-Rhône-Alpesin alueella. Se sijaitsee Roubionjoen varrella, noin 43 kilometriä Nyonsin kaupungista luoteeseen.

Manas on Valdainen tasangon laidalla oleva entinen linnoitettu kylä. Kylä on muodoltaan pyöreä, ja sen läpi rakennettu tie jakaa sen kahteen puoliskoon. Eteläisellä puoliskolla keskiaikaiset muurit ovat edelleen näkyvissä, samoin kuin jäljellä oleva linnan torni ja länsijulkisivu.

## Lähteet

## Aiheesta muualla
Manas (täsmennyssivu)

**Manas** voi tarkoittaa seuraavia:

* Manas, kirgiisien kansalliseepos
* Manasin kansainvälinen lentoasema, lentoasema Kirgisiassa
* Manas, kunta Ranskassa Drômen departementissa
* Manas, joki Intiassa ja Bhutanissa
* Manasin kansallispuisto, kansallispuisto Intiassa Manas-joen varrella
* Manas, piirikunta Kiinan Xinjiangissa.
Saint-Marcel-lès-Sauzet

**Saint-Marcel-lès-Sauzet** () on kunta Ranskassa Drômen departementissa Auvergne-Rhône-Alpesin alueella. Se sijaitsee Roubionjoen varrella, noin 48 kilometriä Nyonsin kaupungista luoteeseen.

Saint-Marcel-lès-Sauzet on entinen linnoitettu kylä, jonka keskiaikaisesta menneisyydestä on jäljellä sisäänkäyntiportti. Kylän historia alkaa 900-luvulta, jolloin maa luovutettiin benediktiinimunkeille luostarin rakentamista varten. Saint-Marcelin kirkko ja sen luostari rakennettiin 900-luvulla latinalaisen ristin muotoon. Kirkon julkisivu kunnostettiin 1800-luvun lopulla, mutta sen alkuperäinen oviaukko on peräisin 1200-luvulta. Oviaukon päällä on tympanon, jossa on kuvattuna arkkienkeleitä ja evankelistojen symboleja.

## Lähteet

## Aiheesta muualla
Paistosperunat

**Paistosperunat** ovat perunalajikkeita, jotka pehmenevät paistettaessa melko nopeasti, mutta kuitenkin pysyvät koossa. Uuniperunoihin sopivat parhaiten hieman jauhoiset perunat, kuten Rosamunda ja Van Gogh. Kiinteämmät lajikkeet, kuten Siikli ja Annabelle, sopivat lohkottuina tai viipaloituina esimerkiksi laatikkoruokiin. Paistamiseen käytettyjen perunoiden täytyy sopia erittäin kuumiin lämpötiloihin, etenkin uppopaistamisessa.

## Lähteet
Joel Heiskanen

**Joel Heiskanen** (s. 13. marraskuuta 2005 Savonlinna) on suomalainen jääkiekkoilija, joka edustaa SM-liigajoukkue Mikkelin Jukureita. Hän on pelipaikaltaan vasen laitahyökkääjä. Heiskasella on juniorisopimus ja hän on pelannut pääasiassa seuran U20-joukkueessa.

## Ura
Heiskanen on Savonlinnan Pallokerhon kasvatti. Hän debytoi kaudella 2023–2024 seuran Suomi-sarjajoukkueessa, jossa Heiskanen pelasi viisi runkosarjaottelua tehden kaksi syöttöpistettä.

Kaudeksi 2024–2025 Heiskanen siirtyi Mikkelin Jukurien U20-joukkueeseen. Kaudella 2025–2026 hän oli tehoilla 8+22=30 joukkueen paras syöttäjä ja toiseksi paras pistemies Jiro Frilanderin jälkeen. Heiskanen voitti myös Jukurien sisäisen tehotilaston lukemalla +17. Hän debytoi kauden aikana myös seuran SM-liigajoukkueessa, jossa Heiskanen pelasi viisi runkosarjaottelua ilman tehopisteitä. Hän teki liigadebyyttinsä runkosarjan viidenneksi viimeisellä kierroksella 6. maaliskuuta 2026 vieraissa JYPiä vastaan. Heiskanen merkittiin Jukurien nelosketjun vasempaan laitaan kahden muun U20-joukkueen pelaajan, Verner Valojärven ja Natan Teshomen viereen. Hän sai ottelussa jääaikaa 10.29 minuuttia. Heiskanen sai myös yhden kahden minuutin jäähyn poikittaisesta mailasta.

## Yksityiselämä
Heiskanen on kotoisin Punkaharjulta. Hänen isoveljensä Olli pelaa puolustaja SaPKon Suomi-sarjajoukkueessa.

Joel Heiskanen on maininnut suosikkipelaajakseen Connor McDavidin.

## Tilastot

## Lähteet
*
*
*

### Viitteet
UFC 328

**UFC 328: Chimaev vs. Strickland** on vapaaottelutapahtuma, joka järjestetään 10. toukokuuta 2026 Newarkissa. Tapahtuman pääottelussa nähdään Hamzat Tšimajevin ja Sean Stricklandin välinen ottelu keskisarjan mestaruusvyöstä. Tšimajev puolustaa vyötään ensimmäistä kertaa.

## Tulokset

## Lähteet
Lennart Sipola

**Johan Lennart Sipola** (18. kesäkuuta 1885 Kokkolan pitäjä – 6. maaliskuuta 1931 Vaasa) oli suomalainen konsuli ja Vaasan Puuvilla Oy:n toimitusjohtaja.

Lennart Sipola sai päästötodistuksen Raahen Porvari- ja Kauppakoulusta 1906 ja teki myöhemmin useita liike- ja opintomatkoja ulkomaille. Hän toimi A. Fredriksonin lakki-, kravatti- ja hansikastehtaiden isännöitsijänä Jyväskylässä 1906–1907 ja Birger Hallman Oy:n konttoripäällikkönä Kuopiossa 1907–1911. Kuopiosta hän siirtyi Tampereen Puuvillateollisuus Oy:n palvelukseen ja oli yhtiön kirjeenvaihtajana ja isännöitsijänä 1913–1921. Ab John Barker Oy:n toisena johtajana ja johtokunnan jäsenenä hän oli Turussa 1921–1924. Sieltä hän siirtyi Tampereen Puuvillateollisuus Oy:n apulaisjohtajaksi ja oli tässä toimessa vuoteen 1925, jolloin hän tuli Vaasan Puuvilla Oy:n toimitusjohtajaksi ja yhtiön johtokunnan jäseneksi.

Sipola kuului kuopiolaisen Oy Sammon, Tampereen Insinööritoimisto Oy:n sekä turkulaisten Oy J. Löfdahl Ab:n ja Oy Axel Wiklund Ab:n hallituksiin. Keväällä 1918 Sipola toimi Tampereen komendanttiviraston majoituspäällikkönä. Hän oli Helsingin välityslautakunnan jäsen ja Pohjoismaiden Yhdyspankin Vaasan konttorin valvoja. Vuodesta 1930 lähtien hän oli Italian konsulina Vaasassa. 

Lennart Sipola kuoli 45-vuotiaana äkillisen sairauden jälkeen maaliskuussa 1931 Vaasan kunnallissairaalassa. Sipola on haudattu Tampereelle Kalevankankaan hautausmaalle.

## Lähteet
Puygiron

**Puygiron** () on kunta Ranskassa Drômen departementissa Auvergne-Rhône-Alpesin alueella. Se sijaitsee noin 40 kilometriä Nyonsin kaupungista luoteeseen.

Puygiron on entinen linnoitettu kukkulakylä. Château de Puygiron on peräisin 1300-luvulta, ja sitä ympäröivät suojavallit. Linna oli Poitiersin kreivien omistuksessa. 1600-luvulla Richelieu pyrki tuhoamaan kaikki linnoitetut linnat, jolloin Château de Puygiron vaihtoi omistajaa ja se muutettiin huviasunnoksi. 1800-luvulla De Pontcharran suku hankki linnan omistukseensa, ja he ovat yhä sen omistajat. He pitävät linnassa vuosittain kierroskäyntejä Euroopan kulttuuriympäristöpäivillä.

Linnan ohella kylän maisemaa hallitsee Saint-Bonnetin kirkko. Se on rakennettu 1700-luvulla paikallisesta kivestä. Kylän lähellä sijaitsee 1100-luvulla rakennettu Saint-Bonnetin kappeli alkuperäisen keskiaikaisen asutuksen paikalla. Kappelia ympäröivät laventelipellot. Laventelin viljely saapui tänne vasta 1900-luvun puolivälissä, mutta se on nyt olennainen osa maisemaa.


Tiedosto:Château de Puygiron.jpg|Château de Puygiron.
Tiedosto:Eglise Saint Bonnet de Puygiron 01.jpg|Saint-Bonnetin kirkko. 
Tiedosto:Chapelle Saint-Bonnet (Puygiron)3.jpg|Saint-Bonnetin kappeli.


## Lähteet

## Aiheesta muualla
Frithiof J. Pennanen

**Frithiof Johannes Pennanen** (10. helmikuuta 1896 Viipuri – 3. helmikuuta 1937 Lehtimäki) oli suomalainen Suomen evankelis-luterilaisen kirkon kirkkoherra, merimies- ja siirtolaispappi ja suomentaja.

Pennasen vanhemmat olivat ylijunailija Henrik Pennanen ja Maria Timber. Hän pääsi ylioppilaaksi 1916 ja hänet vihittiin papiksi 1920. Hän teki opintomatkan Saksaan ja Ranskaan 1926 ja matkusti laajalti Kanadassa 1928 ja Yhdysvaltain suomalaisseuduilla 1929.

Pennanen oli merimies-ja siirtolaispappina Kanadassa 1927–1933 ja oli Euran v. t. kirkkoherrana vuodesta 1933 sekä Lehtimäen kirkkoherrana vuodesta 1935. Hän perusti Montrealin suomalaisen evankelis-luterilaisen seurakunnan 1927. Pennanen kirjoitti Merimiehen Ystävä-lehteen 1927-1932 sekä sanomalehtiin. Hän harrasti sukututkimusta. Pennanen suomensi Robert Gravesin historialliset romaanit *[[Minä, Claudius]]* ja *[[Claudius jumala ja hänen vaimonsa Messalina|Claudius jumala]]*.

Frithiof Pennanen oli naimisissa vuodesta 1920 Elna Ingrid Roosin kanssa. Pennanen kuoli sydänkohtaukseen 40-vuotiaana Lehtimäen pappilassa helmikuussa 1937.

## Suomennoksia
* *Minä, Claudius: Rooman keisarin [[Claudius|Tiberius Claudiuksen]], joka syntyi vuonna 10 e.Kr. murhattiin ja julistettiin jumalaksi A.D. 54, oman elämäkerran mukaan*; oman elämäkerran mukaan kirjoittanut Robert Graves ; englanninkielestä suom. Frithiof J. Pennanen. WSOY 1936, 6. painos 2004 (alkuteos *I, Claudius')

* *Claudius jumala ja hänen vaimonsa Messalina: Rooman keisarin Tiberius Claudius Caesarin, (joka syntyi vuonna 10 e.Kr. ja kuoli A. D. 54) vaivalloinen hallitus hänen itsensä kuvaamana ynnä hänen murhansa surkean kuuluisan Agrippinan (keisari Neron äidin) käden kautta ja hänen sen jälkeen tapahtunut jumalaksi julistamisensa muiden kuvaamina*. WSOY 1936, 2. painos 1960 (alkuteos *Claudius the God'')

## Lähteet
Porin joukkoliikenne

**Porin joukkoliikenne** (**PJL**) on Porin ja Ulvilan hankkimaa linja-autoliikennettä. Se sai alkunsa, kun Porin ja Ulvilan joukkoliikenteessä siirryttiin käyttöoikeussopimuksesta hankintasopimukseen vuonna 2021. Porin Linjat liikennöi kaikkia PJL:n linjoja.

Porin joukkoliikenteessä tehtiin vuonna 2025 yhteensä 1,62 miljoonaa matkaa. Suosituimpia linjoja olivat 1, 6 ja 34.

## Linjat

## Lähteet
Something Beautiful

**Something Beautiful** on yhdysvaltalaisen laulaja-lauluntekijä Miley Cyrusin yhdeksäs studioalbumi. Se julkaistiin 30. toukokuuta 2025 Columbia Recordsin kautta. Cyrus vastasi albumin tuottamisesta Shawn Everettin kanssa. Albumilla vierailee Naomi Campbell ja Brittany Howard. Deluxe-versio, jossa on kaksi lisäkappaletta julkaistiin 19. syyskuuta 2025. 

*Something Beautiful* -albumin ensimmäinen single ”End of the World” julkaistiin 3. huhtikuuta 2025. Toinen single ”Easy Lover” julkaistiin albumin julkaisun jälkeen. Albumi oli ehdolla parhaaksi pop-albumiksi vuoden 2026 Grammy-gaalassa. 

## Konsepti
Marraskuussa 2024 Cyrus kertoi *[[Harper’s Bazaar]]* -lehden haastattelussa, että hän työskentelee uuden albumin parissa. Albumi on inspiroitunut Pink Floydin albumista *[[The Wall]]* (1979) ja Cyrus on kuvaillut *Something Beautiful* -albumin keskittyvän ”paranemisen” ympärille. Hän alkoi julkaista albumiin liittyviä teasereita sosiaalisessa mediassa 17. maaliskuuta 2025 ja lopulta julkisti albumin 24. maaliskuuta. Albumin kappalelista julkistettiin 19. toukokuuta. *Something Beautiful* -albumin deluxe-versio julkaistiin 19. syyskuuta ja se sisältää kaksi lisäkappaletta, jossa toisessa vierailee Lindsey Buckingham sekä Mick Fleetwood ja toisessa David Byrne.

## Vastaanotto
### Arvosteluja
* AllMusic: 
* *[[The Daily Telegraph]]*: 
* *[[The Guardian]]*: 
* *[[Helsingin Sanomat]]*: 
* *[[Pitchfork]]*: 5.6/10
* *[[Rolling Stone]]*: 

### Kaupallinen menestys
Yhdysvalloissa *Something Beautiful* nousi julkaisunsa jälkeen Billboard 200 -listan neljännelle sijalle myyden ensimmäisellä viikollaan 44 000 kappaletta tehden siitä Cyrusin  viidennentoista kymmenen parhaan joukkoon päässeen albumin. Britannian albumilistalla albumi debytoi kolmannella sijalla ja Australian albumilistalla sijalla neljä. Suomessa albumi oli Suomen virallisen albumilistan sijalla 31 ja fyysisen albumilistan sijalla kahdeksan.

## Kappaleet

* ”Every Girl You’ve Ever Loved” sisältää samplen kappaleesta ”Work It” (Soulwax remix), jonka on kirjoittanut Marie Davidson, David Dewaele, Stephen Dewaele ja Pierre Guerineau sekä esittänyt Davidson.

## Lähteet
Okolehao

**Okolehao** on havaijilainen perinteisesti verililjasta (*Cordyline fruticosa*) valmistettava viina.

## Piirteet

Okolehao on viina, jota on perinteisesti valmistettu Havaijilla esiintyvästä verililjasta (*Cordyline fruticosa*), jonka havaijinkielinen nimi on *ti* tai *ki*. Se oli pitkään lähinnä kotona valmistettavaa pontikkaa, mutta okolehaona on myyty myös laillisesti tislattuja juomia. Pullotetussa okolehaossa on tavallisesti 40&nbsp;til-% alkoholia.

## Historia
Havaijilla verililjapuun juureksia paahdettiin maahan haudattuna. Paahtaminen muuntaa juureksen tärkkelyksen sokereiksi. Kun juuria oli paahdettu useita päiviä niistä valmistetttiin hieman oluen kaltaista lievästi päihdyttävää juomaa. 1790-luvulla Havaijille saapui australialainen rangaistusvanki William Stevenson, joka opetti paikallisille tislaamista. Stevenson käytti tislauksessa kahta valastusaluksilla aikanaan ollutta traanin keittämiseen tarkoitettua kattilaa. Tislauksen lopputuloksena oli okolehaota. Paikalliset antoivat nimen okolehao tislauksessa käytettyjen astioiden mukaan, jotka heidän mielestään muistuttivat ihmisen takamusta. *Okole* on havaijia ja tarkoittaa takamusta. *Hao* tarkoittaa rautaa.

Okolehao yleistyi paikallisten keskuudessa. Saarille vuonna 1819 saapuneet lähetyssaarnaajat saarnasivat kuitenkin okolehaon ja yleisemmin alkoholijuomia vastaan. Viranomaiset asettivat sen valmistukselle ajoittain kieltoja, joista ensimmäisen määräsi Havaijin kuningas Kamehameha I. Kieltoja okolehaon kotivalmistukselle oli voimassa aina 1900-luvun puoliväliin saakka. Ensimmäinen juomaa laillisesti valmistanut yritys oli Kona Okolehao Distillery vuonna 1907. Tuolloin okolehaota kypsytettiin amerikkalaistyylisissä tammitynnyreissä. Tislaamon okolehaosta ei tullut erityisen suosittua ja se lopetti toimintansa jo ennen kieltolakia. Kieltolain päättymisen jälkeen vuonna 1935 markkinoille tuli vielä kaksi lyhytikäiseksi jäänyttä okolehaona myytyä merkkiä, Royal Hawaiian ja Old Ti Root. Kumpaakaan ei kuitenkaan ilmeisesti valmistettu verililjasta ja molemmat katosivat markkinoilta ennen vuotta 1940.

Okolehaosta tuli uudelleen suosittua Havaijin matkailun lisääntyessä. matkailu tuotti kysyntää niin sanotusta "aidoille" havaijilaisille tuotteille ja 1960-luvulla okolehaota alkoi valmistaa honolululainen Hawaiian Distillers. Yhtiö myi okolehaota matkailijoille suunnatuissa kuningas Kamehameha I:stä esittävissä viinikarahveissa.Yhtiön okolehao oli oikeastaan verililjatiivistettä sisältänyttä bourbonia ja sekin katosi markkinoilta 1970-luvun aikana. Vasta vuodesta 2012 okolehaota on alettu tuottamaan tislaamoilla perinteiseen tapaan verililjasta.

## Lähteet
Täpläkeihäsrausku

**Täpläkeihäsrausku** (*Taeniura lymma*) on keihäsrauskuihin kuuluva kalalaji. Lajia tavataan indopasifiselta merialueelta.

## Koko ja ulkonäkö
Täpläkeihäsrausku voi kasvaa 25–70 cm pitkäksi. Etuuruumis on litteä ja kiekkomainen, leveydeltään suurimmillaan noin 35 cm. Kalan pyrstö on pitkähkö ja suippenee pyrstöevää kohden. Pyrstön takaosassa on kaksi myrkkypiikkiä. Täpläkeihäsrauskulla on silmien takana suuret hengitysaukot. Täpläkeihäsrausku on väriltään selästään ruskehtava ja selässä on vaihtelevankokoisia sinisiä täpliä. Pyrstön sivuilla kulkee sininen juova.

## Levinneisyys ja elintavat
Täpläkeihäsrauskun levinneisyysa lue ulottuu Afrikan itärannikolta ja Punaseltamereltä Australiaan ja Uuteen-Guineaan. Se on pohjalla elävä rannikkovesien laji, joka elää päivisin yksinään koralliriuttoille käytetyneinä. Hämärän aikaan laji kerääntyy parvina saalistamaan kaloja, pieniä selkärangattomia eläimiä kuten äyriäisiä. Kala kähyttää pyrstönsä myrkkypiikkejä puolustautumiseen. Täpläkeihäsrauskut synnyttävät eläviä poikasia, joita syntyy keskimäärin seitsemän.

Täpläkeihäsrauskuja kalastetaan ravinnoksi myös kaupallisesti lähes sen koko levinneisyysalueella. Lajia hyödynnetään muun muassa kuivattuna ja suolattuna. Nuoria yksilöitä pyydystetään myös merivesiakvaarioihin, mutta täpläkeihäsrauskua on hyvin vaikeaa saada menestymään vakeudessa.

## Lähteet
Council on Vertical Urbanism

**Council on Vertical Urbanism** (lyh. **CVU**; ent. **Council on Tall Buildings and Urban Habitat**, lyh. **CTBUH**) on kansainvälinen voittoa tavoittelematon järjestö, joka on perustettu vuonna 1969. Se ylläpitää maailmanlaajuisesti tietoja yli 40&nbsp;000 korkean rakennuksen osalta ja sertifioi niiden virallisia korkeuksia.

## Lähteet
End of the World (kappale)

**End of the World** on yhdysvaltalaisen laulaja Miley Cyrusin kappale hänen yhdeksänneltä studioalbumilta *[[Something Beautiful]]* (2025). Columbia Records julkaisi kappaleen albumin ensimmäisenä singlenä 3. huhtikuuta 2025. 

”End of the World” on disko-vaikutteinen pop, tanssi ja europop-kappale, joka käsittelee täysillä elämistä epävarmuuksien keskellä. Kappale nousi Suomen radiosoittolistalla sijalle seitsemän.

## Taustaa
Cyrysin Youtube-kanavalle ladattiin 31. maaliskuuta 2025 ”Prelude” -kappaleen musiikkivideo. Sen oli ohjannut Cyrysin lisäksi Jacob Bixenman ja Brendan Walter. Samana päivänä albumin nimikappaleen ”Something Beautiful” musiikkivideo julkaistiin. New Yorkin Times Squaren mainostaulut vihjasivat myös kolmannen uuden kappaleen ”End of the World” julkaisuun, josta oli myös julkaistu teaser Cyrusin nettisivuille. ”End of the World” julkaistiin albumin ensimmäisenä singlenä 3. huhtikuuta 2025.

## Musiikkivideo
Kappaleen ”disko-vaikutteisen” musiikkivideon ohjasi Cyrusin ohella Jacob Bixenman sekä Brendan Walter. Videossa Cyrusilla on päällään vihreä palettimekko. *[[Rolling Stone]]* kutsui videota ”seksikkääksi ja retroksi”, kun taas Hybebeast ”hiostavaksi”.

## Lähteet
Taka-Kaspian rautatie

**Taka-Kaspian rautatie** () oli Venäjän armeijan Keski-Aasian valloituksen yhteydessä 1880- ja 1890-luvuilla rakentama rautatie. Uzynadasta (vuodesta 1896 Krasnowodskista) lähtenyt rautatie kulki Aşgabatin, Maryn, Çarjuýn ja Buharan kautta Samarkandiin nykyisten Turkmenistanin ja Uzbekistanin alueilla. Sen pääradan pituus oli 1&nbsp;510 kilometriä vuonna 1913.

Kaspianmeren itärannalta lähtevää rautatietä ryhdyttiin suunnittelemaan helmikuussa 1880 Venäjän valmistautuessa Mihail Skobelevin johtamaan sotaretkeen, jonka tavoitteena oli Gökdepen linnoituksen valtaaminen. Radan tarkoituksena oli hyökkäyksen logistinen tukeminen. Mihail Annenkovin johtama rakennustyö alkoi saman vuoden kesäkuussa.

Tarkoituksena oli aluksi kapearaiteisen hevosrautatien rakentaminen, mutta maaston vaikeakulkuisuuden, rehun puutteen ja raskaiden kuljetustarpeiden takia päädyttiin käyttämään höyryvetureita. Ensimmäinen 26,7 kilometrin osuus Uzynadasta Mollagaraan valmistui syyskuussa 1880. Syyskuussa 1881 rautatietä oli rakennettu 231,5 kilometriä Kaspianmereltä Gyzylarbatiin. Vuonna 1885 rautatie ulottui Aşgabatiin ja vuonna 1886 Çarjuýhin, jossa rakennettiin 2&nbsp;334 metrin pituinen puinen silta Amudarjan yli. Sillan valmistuttua rautatietä jatkettiin Buharan emiirikunnan alueen läpi Buharaan ja edelleen Samarkandiin, jonne ensimmäinen juna saapui toukokuussa 1888. Samana vuonna perustettiin osittain siviilikäyttöön siirtyneen Taka-Kaspian rautatien hallinto.

Vuosina 1894–1896 rakennettiin rataosuus rautatien uuteen lähtöpisteeseen Krasnowodskiin, jonka satama pystyi ottamaan vastaan suurempia laivoja. Vuonna 1895 alettiin rakentaa sivuratoja Samarkandista Andijoniin, Taškentiin ja nykyiseen Ferganaan. Liikenne Turkestanin hallinnolliseen keskukseen Taškentiin alkoi vuonna 1899. Vuosina 1897–1898 rakennettiin Murgabin sivurata Venäjän keisarikunnan eteläisimpään pisteeseen Guşgyyn. Amudarjan ylittänyt puusilta korvattiin vuosina 1898–1901 1&nbsp;600 metrin pituisella rautasillalla, joka oli tuolloin Venäjän pisin.

Venäjän sotaministeriön rakennuttamaa rautatietä rakensivat ja käyttivät sotilaat, joiden apuna oli paikallista sekä Venäjältä ja Persiasta värvättyä työvoimaa. Sen tekniset ominaisuudet mahdollistivat tavallista pitemmät, jopa 45 vaunun junat. Tasaisen maaston ansiosta junien enimmäisnopeus oli 43 kilometriä tunnissa. Suurimpia ongelmia olivat veden puute ja tuulen raiteille puhaltama hiekka. Rautatiellä oli suuri merkitys puuvillan viennille ja venäläisten tehdastavaroiden tuonnille Turkestaniin.

Taka-Kaspian rautatiestä tuli vuonna 1899 osa Venäjän liikenneministeriön alaisia Keski-Aasian rautateitä. Ne yhdistettiin Venäjän rautatieverkkoon kun Orenburgin ja Taškentin välinen rata valmistui vuonna 1906.

## Lähteet
Lauri Halavaara

**Lauri Halavaara** on suomalainen lauluntekijä. Halavaara on tuottanut ja kirjoittanut lauluja muun muassa Viiville, JVG:lle ja Jenni Vartiaiselle.

## Ura
Maaliskuussa 2022 julkaistiin Halavaaran tuottama, Viivin esittämä ”Parisuhdehautausmaa”-albumi, joka nousi kolmannella listaviikollaan Suomen virallisen albumilistan ensimmäiselle sijalle.

Halavaaran ja Antti Riihimäen tuottama ja Viivin esittämä ”Aina” osallistui vuoden 2025 Uuden Musiikin Kilpailuun. ”Aina” sijoittui kilpailussa kolmanneksi.

Halavaaran tuottama, Antti Paalasen esittämä ”Takatukka” sekä Halavaaran ja Antti Riihimäen tuottama, Linda Lampeniuksen ja Pete Parkkosen esittämä ”Liekinheitin” osallistui vuoden 2026 Uuden Musiikin Kilpailuun. ”Takatukka” sijoittui kilpailussa toiseksi ja ”Liekinheitin” voitti kilpailun ja edustaa Suomea vuoden 2026 Eurovision laulukilpailussa.

## Lähteet
Taxi (televisiosarja)

**Taxi** on yhdysvaltalainen tilannekomediasarja, jota esitettiin ABC- ja NBC-kanavilla 114 jaksoa viiden tuotantokauden ajan vuosina 1978–1983. Sarja kuvaa newyorkilaisen taksiaseman tyytymättömän henkilökunnan elämää.

Sarjan loivat Stan Daniels, James L. Brooks, Ed. Weinberger ja David Davis. Jaksoja olivat kirjoittamassa ja ohjaamassa lisäksi muun muassa James Burrows, Glen Charles ja Les Charles, jotka tekivät myöhemmin *[[Terveydeksi]]*-sarjaa.

*Taxi* oli ensimmäisellä tuotantokaudellaan Yhdysvaltain yhdeksänneksi katsotuin, mutta putosi ulos 30:n kärjestä toisen tuotantokautensa jälkeen. Siirryttyään ensin ABC:ltä NBC:lle viimeiseksi kaudekseen sarja lopetettiin vuonna 1983. Katsojien kaikkoamisesta huolimatta *Taxi* oli aina kriitikkojen suosiossa. Se sai parhaan komediasarjan Emmy-palkinnon kolmesta ensimmäisestä kaudestaan, ja kaikkiaan sarja sai 18 Emmy-palkintoa ja neljä Golden Globea. Danny DeViton esittämä pieni ilkimys Louie DePalma on nimetty historian hauskimmaksi tilannekomediahahmoksi. DeViton lisäksi moni muukin sarjan näyttelijöistä on menestynyt myöhemmällä urallaan.

Pääosissa:

* Judd Hirsch (Alex Rieger)
* Danny DeVito (Louie DePalma)
* Marilu Henner (Elaine O’Connor-Nardo)
* Tony Danza (Tony Banta)
* Jeff Conaway (Bobby Wheeler)
* Andy Kaufman (Latka Gravas)
* Christopher Lloyd (”Reverend” Jim Ignatowski)
* Carol Kane (Simka Dahblitz-Gravas)
* Randall Carver (John Burns)

## Lähteet

## Aiheesta muualla
*
Marisa Abela

**Marisa Gabrielle Abela** (s. 7. joulukuuta 1996 Brighton, East Sussex, Englanti) on brittiläinen näyttelijä.

Television puolella Abela on näytellyt pääroolia HBO:n draamasarjassa *[[Industry]]* (2020–), josta hän voitti parhaan naisnäyttelijän Bafta-televisiopalkinnon vuonna 2025. Hänet tunnetaan myös sivuroolistaan poliittisessa jännityssarjassa *[[Cobra (televisiosarja)|Cobra]]* (2020). Abela näytteli Amy Winehousea elämäkerrallisessa draamaelokuvassa *[[Back to Black (elokuva)|Back to Black]]* (2024) ja esiintyi Steven Soderberghin vakoojadraamassa *[[Black Bag]]* (2025). *Screen Daily* nimesi Abelan yhdeksi vuoden 2023 tulevaisuuden tähdistä, ja hän oli ehdolla myös Bafta Rising Star -palkinnon saajaksi.

## Lähteet

## Aiheesta muualla
*
Myha’la

**Myha’la Herrold** (s. 6. huhtikuuta 1996 San Jose, Kalifornia) on yhdysvaltalainen näyttelijä. Hän näyttelee Harper Sterniä HBO:n draamasarjassa *[[Industry]]* (2020–).

## Lähteet

## Aiheesta muualla
*
Aleksei Linjajev

**Aleksei Linjajev** (s. 2. maaliskuuta 2003) on venäläinen jääkiekonpelaaja, joka pelaa Forssan Palloseurassa, Suomi-Sarjassa.

## Ura
Linjajev on TsSKA Moskovan kasvatti. Hän siirtyi juniorina Kärpät U20 Akatemiaan, jossa hän pelasi kauden 2021–2022, mutta kävi samalla kaudella myös Ketterä U20 -joukkueessa. Kausilla 2022–2023 ja 2023–2024 hän pelasi Ketterä U20 -joukkueessa.

Kaudeksi 2024–2025 Linjajev siirtyi FoPs U20 -joukkueeseen. Linjajev pelasi samalla kaudella Forssan Palloseurassa, HC Nové Zámkyssa ja HC TEBS Bratislavassa. Kaudella 2025–2026 Linjajev jatkaa Forssan Palloseurassa, ja kun FPS lähti lomille, hänet lähetettiin lainalle Laser HT:hen.

## Lähteet
Secrets (kappale)

**Secrets** on yhdysvaltalaislaulaja Miley Cyrusin kappale hänen yhdeksännen studioalbumin *[[Something Beautiful]]* (2025) deluxe-versiolta. Kappale julkaistiin deluxen singlenä 18. syyskuuta 2025 ja siinä vierailee Fleetwood Macin entiset jäsenet Lindsey Buckingham ja Mick Fleetwood.

”Secrets” -kappaletta on kuvailtu henkilökohtaiseksi työksi omistettuna Cyrusin isälle Billy Ray Cyrusille. Kappale on soft rock-vaikutteinen balladi.

## Taustaa
Toukokuussa 2025 Cyrus julkaisi yhdeksänen studioalbumin *[[Something Beautiful]]*. Albumi nousi Yhdysvaltain Billboard 200 -listan neljännelle sijalle.

Syyskuussa Cyrus ilmoitti, että albumin deluxe-versio julkaistaisiin 19. syyskuuta. Se sisälsi kaksi lisäkappaletta: ”Secretsin” Buckinghamin sekä Fleetwoodin kanssa ja ”Lockdownin” David Byrnen kanssa. Cyrus vihjaili kappaleiden julkistamista sosiaalisen median julkaisuilla, kertoen ”Secrets” -kappaleen olevan lahja isälleen.

## Musiikkivideo
Kappaleen musiikivideon ohjasi Cyrus, Jacob Bixenman ja Brendan Walter. Videossa Cyrus nähdään Los Angelesin Million Dollar Theatressa, samassa, jossa *Something Beautiful* -albumin kansikuvat ovat otettu. Videon aikana hänet nähdään Iris van Herpenin ja Maison Margielan vaatteissa.

## Lähteet
Meripellontie

**Meripellontie** () on noin 1,3 kilometriä pitkä pääkatu Helsingin Vartiokylässä. Se johtaa Itäkeskuksesta Itäväylän ja Kehä I:en risteyksestä Vuosaaren sillalle ja Raittisillalle, joiden jälkeen tielinjaus jatkuu Vuotienä itään. Meripellontien liikenne on pääasiassa läpiajavaa, sillä se ohjaa Vuosaaren moottoriajoneuvoliikenteen edellämainituille väylille. Meripellontie palvelee myös Puotilan ja Marjaniemen liikennettä.

Meripellontiellä on kaksi ajokaistaa suuntaansa ja nopeusrajoitus on 50 kilometriä tunnissa. Liikennemäärä on noin 24&nbsp;000 moottoriajoneuvoa vuorokaudessa. Meripellontien alkupäästä Kauppakartanonkadun–Rusthollarintien risteykseen saakka jalkakäytävä ja pyörätie sijaitsevat vain kadun toisella puolella.

Meripellontien varrella sijaitsee Puotilan venesatama, jonka tilalle rakennetaan noin 2&nbsp;500 asukkaan Puotilanranta-niminen asuinalue. Sen yhteydessä kadun pohjoispuolinen pyörätie parannetaan baanatasoiseksi, ja puita istutetaan lisää. Autoliikenteen järjestelyt säilyvät ennallaan. Suunnitteluvaiheessa ehdotettiin Raide-Jokerin jatkamista Itäkeskuksesta palvelemaan Puotilanrantaa. Ehdotus kuitenkin hylättiin, eikä Meripellontielle jätetty tilavarausta pikaraitiotielle.

## Lähteet
Tessa Hulls

**Tessa Hulls** (s. 1984) on yhdysvaltalainen toimittaja, kirjailija, graafikko ja sarjakuvataiteilija.

Hulls varttui Pohjois-Kaliforniassa ja valmistui Reed Collegesta Portlandissa pääaineenaan kuvataide. Omien sanojensa mukaan hän elää kausiluonteista elämäntapaa jossa hän matkustelee ympäri maailmaa. Pidempään hän on asunut Seattlessa, jonka taidepiireihin hän osallistui. Hänen esseitään on julkaistu mm. Washington Post -lehdessä ja Atlas Obscura -verkkosivustolla  sekä sarjakuviaan The Rumpusissa ja City Artsissa. Vuonna 2020 hän dokumentoi CHOP-protestiliikkeen nousun ja kaatumisen sosiaaliseen mediaan videoiden ja sarjakuviensa avulla. Vuoden 2024–2025 vaihteessa Hulls muutti Juneauhun, Alaskaan. 

Hullsin esikoisteos *Feeding Ghosts* julkaistiin vuonna 2024. Kirja kertoo kolmen sukupolven kiinalaisnaisista: Hullsin isoäidistä Sun Yistä, Hullsin äidistä Rosesta ja Hullsista itsestään. Sun Yi oli shanghailainen toimittaja, joka pakeni Hongkongiin kommunistien voitettua Kiinan sisällissodan vuonna  1949  ja kirjoitti kokemuksistaan muistelman joka julkaistiin 1958, mutta koki pian sen jälkeen hermoromahduksen, josta ei koskaan toipunut. *Feeding Ghosts* käsittelee isoäidin kokemusten ylisukupolvisen trauman vaikutuksia.  Vuonna 2025 *Feeding Ghosts* voitti Pulitzer-palkinnon elämäkerrat ja omaelämäkerrat -sarjassa. Se oli ensimmäinen sarjakuvateos, joka voitti palkinnon varsinaisessa kilpailusarjassa. Aiemmin Art Spiegelmanin Maus oli saanut vuonna 1992 erityispalkinnon (Special Award in Letters).

## Yksityiselämä
Life360-sovelluksen perustaja Chris Hulls on Tessa Hullsin veli.

## Teokset
* 

## Palkinnot
* National Book Critics Circle John Leonard Prize, 2024
* Pulitzer-palkinto, Elämäkerrat ja omaelämäkerrat, 2025
* Anisfield-Wolf Book Award, 2025
* Will Eisner -palkinto parhaasta graafisesta muistelmateoksesta, 2025

## Lähteet

## Aiheesta muualla
* tessahulls.com - kotisivu
Mariia Niskavaara

**Mariia Niskavaara** (s. 1988 Valkeakoski) on suomalainen kirjailija. Hän valmistelee Turun yliopistossa väitöskirjaa, joka käsittelee lihan, ruumiin ja mätänemisen estetiikkaa. Niskavaara voitti Helsingin Sanomien kirjallisuuspalkinnon vuonna 2025 esikoisromaanillaan *Ester, teurastaja*.  Samana vuonna hänen kirjansa oli Runeberg-palkintoehdokkaana. Niskavaaran *Ester, teurastajan* käännösoikeudet on myyty yli kahteenkymmeneen maahan.   

## Lähteet
Fössta tossdan i mass

**Fössta tossdan i mass** on Ruotsin Smålandissa maaliskuun ensimmäisenä torstaina vietettävä maakunnan epävirallinen ”kansallispäivä”. Päivämäärä on valittu, koska siinä on monta sanaa, joissa r-äänne assimiloituu seuraavan konsonantin vuoksi. Ilmiö on tyypillinen Smålandin murteelle. Juhlapäivä keksittiin vuonna 2010, ja sen aikana on tapana syödä marsipaanikakkua (”massipantåta”). Fössta tossdan i mass valittiin vuonna 2025 Ruotsin aineettoman kulttuuriperinnön luetteloon.
## Lähteet
Börje Leander

**Börje Leander** (7. maaliskuuta 1918 Avesta – 30. lokakuuta 2003 Mora) oli ruotsalainen jalkapalloilija, pelipaikaltaan puolustaja. Hän voitti Ruotsin joukkueessa jalkapallon olympiakultaa vuonna 1948. Kaikkiaan Leander pelasi 23 A-maaottelua vuosina 1941–1950 ja teki niissä neljä maalia. Seuratasolla Leander edusti AIK:ta, jossa hän pelasi 249 ottelua Allsvenskanissa ja teki 25 maalia. Hän pelasi myös jääpalloa.
## Lähteet

## Aiheesta muualla
Göte Fyhring

**Göte Fyhring-Ljungberg** (7. maaliskuuta 1929 – 7. kesäkuuta 2021 Malmö) oli ruotsalainen näyttelijä.
## Lähteet

## Aiheesta muualla
Alireza Arafi

**Alireza Arafi** (; s. 1959 Meybod) on iranilainen uskonoppinut.

Arafi on ajatollah Mohammad Ibrahim Arafin poika. Hän muutti nuorena Qomiin uskonnollisia opintoja varten ja sai niistä mujtahidin lainopillisen pätevyyden. Arafi sai 1990-luvulla nimityksen kotikaupunkinsa perjantairukousten johtajaksi. Vuonna 2015 hän sai kansallisella tasolla uskonnollisesti ja poliittisesti merkityksellisen nimityksen Qomin perjantairukousten johtajaksi. Arafi toimi aikoinaan Al-Mustafan kansainvälisen yliopiston puheenjohtajana. Vuonna 2016 hänet nimitettiin Iranin seminaariverkoston johtoon valvomaan uskonnollisen opetuksen toteutusta maassa. Arafi on lainoppineena Valvojaneuvoston jäsen. Hänet valittiin vuonna 2022 Asiantuntijoiden neuvoston jäseneksi ja vuonna 2024 sen toiseksi varapuhemieheksi. Vuonna 2026 Arafi liittyi Ali Khamenein surmaamisen jälkeen muodostettuun väliaikaiseen hallintoelimeen.

Arafia pidetään Ali Khameneita jyrkemmän linjan edustajana islamilaisen lainsäädännön toimeenpanon ja esimerkiksi hijabpakon osalta.

## Lähteet
Tom Dan-Bergman

**Tom Dan-Bergman** (7. maaliskuuta 1925 Tukholma – 19. helmikuuta 2009 Helsingborg) oli ruotsalainen näyttelijä, ohjaaja ja teatterinjohtaja.
## Lähteet

## Aiheesta muualla
Massageetit

**Massageetit** ovat Herodotoksen, Strabonin ja muiden Antiikin kreikkalaisten historioitsijoiden teoksissa mainittu heimoryhmä Kaspianmeren itäpuolella ja Araljärven ympäristössä. Heidän etnisestä alkuperästään on erilaisia käsityksiä.

Herodotoksen mukaan massageetit olivat skyyttien kaltainen paimentolaiskansa. Persian kuningas Kyyros Suuri sai surmansa taistelussa taistelussa massageettien kanssa, joita johti kuningatar Tomyris. Strabonin mukaan massageetteihin kuului paimentolaisten lisäksi Kaspianmeren rannikon keräilijöitä ja paimentolaisia, Horezmin maanviljelijöitä ja muita ryhmiä. Suurin osa tutkijoista uskoo, että massageetit puhuivat iranilaisia kieliä ja olivat sukua sakoille.

Massageetit mainitaan Kaukasiassa Pompeiuksen sotaretkeen liittyen 66–65 eaa. Ammianus Marcellinuksen mukaan he olivat samoja kuin alaanit, minkä johdosta eräät tutkijat uskovat osan massageeteista siirtyneen Pohjois-Kaukasiaan. Heidän jälkeläisinään on pidetty Kaspianmeren länsirannikolla asuneita maskuutteja, jotka mainitaan armenialaisten ja bysanttilaisten historioitsijoiden teoksissa 300–500-lukujen tapahtumiin liittyen.

## Lähteet
ODK

**ODK** (, lyhenne *АО «ОДК»*) on venäläiseen Rosteh-teollisuuskonserniin kuuluva suuri moottoreita asejärjestelmiin ja siviilisektorille varmistava yrityskonserni. SIPRIn mukaan se on lukeutunut  maailman 100 suurimman aseteollisuusyrityksen joukkoon, vaikka nykyään listataan osaksi emoyhtiötä.

## Lähteet
Patrikka

**Patrikka** on kylä Ilomantsissa Pohjois-Karjalassa. Se sijaitsee Oskajärven itärannalla seututien 500 molemmin puolin. Patrikan väkiluku on noin 30 (2024). Kylässä toimii Patrikan kylätoimikunta, joka ylläpitää kahta uimarantaa ja järjestää pienimuotoisia tapahtumia. Toimikunta ylläpitää yhdessä Mutalahden kyläyhdistyksen kanssa avantouintipaikkaa Joutenjärvellä.

## Patrikkasuo
Patrikan lähellä sijaitsee Patrikkasuo. Neova Oy kaavaili vuonna 2024 suota turpeentuotantoalueeksi saadakseen raaka-ainetta aktiivihiilitehtaalleen. Tuotantoalue olisi 152,3 hehtaarin kokoinen. Suunnitelma sai kritiikkiä kylän asukkailta, koska suo on heidän virkistysaluettaan ja hanke pilaisi alueen vesistöt. Muutama luontojärjestö julkaisi asiasta yhteisen lausunnon 23. huhtikuuta 2024. Hanke ei ole ainakaan maaliskuuhun 2026 mennessä alkanut.
## Lähteet
Megija Dambrehte

**Megija Dambrehte** (s. 22. marraskuuta 2002) on latvialainen lentopalloilija. Hän on pelipaikaltaan hakkuri ja pituudeltaan 187-senttimetrinen. Hän edustaa kaudella 2025–2026 Suomen Mestaruusliigassa kuusamolaista Pölkkyä.

Dambrehte pelasi vuoteen 2023 saakka Latviassa ja on sen jälkeen pelannut Suomessa. Hän edusti kaudella 2023–2024 Puijo Wolleyta ja kaudella 2024–2025 Hämeenlinnan Lentopallokerhoa. Hän edustaa kaudella 2025–2026 kuusamolaista Pölkkyä.

Dambrehte on pelannut Latvian maajoukkueessa.

## Lähteet
Elli Salo

**Elli Salo** (s. 1983 Kajaani ) on suomalainen kirjailija, dramaturgi ja suomentaja.

Salo oli esikoisteoksellaan *Keräilijät* ehdolla Helsingin Sanomien kirjallisuuspalkinnon saajaksi vuonna 2025 sekä Finlandia-palkinnon saajaksi samoin vuonna 2025. Teoksen taustalla oleva Salon kirjoittama näytelmä on voittanut Lea-palkinnon. Näytelmän ensi-ilta oli Kajaanin kaupunginteatterissa 23.11.2024.

## Lähteet